‘La infiltrada’ i ‘Robot Salvaje’, pròximes estrenes al Cinema Tívoli
2025-07-24

El cinema espanyol d’estrena i el cinema d’animació protagonitzen la cartellera del Cinema Tívoli de Burjassot per al cap de setmana del 18 i el 20 d’octubre amb l’arribada de La infiltrada i de Robot Salvaje. Cal recordar que, durant les pròximes setmanes, els dissabtes no hi ha programació de cinema, ja que el Tívoli es troba albergant la celebració de les presentacions falleres de les comissions de Burjassot.

La infiltrada és la nova pel·lícula de la cineasta d’Arantxa Echevarría (Chinas, Carmen y Lola, La familia perfecta) i compta amb el protagonisme de Carolina Yuste i de Luis Tosar. La cinta està basada en la història real d’Aranzazu Berradre Marín, pseudònim amb el qual es va infiltrar una policia nacional en la banda terrorista ETA, durant huit anys. Quan comptava a penes 20 anys, la jove va aconseguir endinsar-se en l’esquerra abertzale presentant-se com a militant del Moviment d’Objecció de Consciència de Logronyo, sent l’única dona que va conviure en un pis amb dirigents d’ETA. Durant la seua infiltració es va veure obligada a tallar totalment llaços familiars, tot per a poder desarticular el comando Donosti en un moment crucial en el qual la banda declarava falsament estar en treva. La infiltrada es projectarà en el Tívoli el divendres 18 a les 22.30 h i el diumenge 20 d’octubre, a les 19.30 h.

Com a contrapartida, la proposta de la setmana per a tota la família arriba de la mà de Robot Salvaje, l’última pel·lícula d’animació de Dreamworks Animation que presenta l’èpic viatge d’un robot -la unitat 7134 de Roz,’Roz’ per a abreujar- que naufraga en una illa deshabitada i ha d’aprendre a adaptar-se al dur entorn, entaulant gradualment relacions amb els animals de l’illa i convertint-se així en el pare adoptiu d’una xicoteta oca òrfena. Robot Salvaje tindrà les seues projeccions el divendres 18, a les 19.30 h i el diumenge 20 d’octubre, a les 16.30 h.

Les entrades per a gaudir de les millors pel·lícules d’estrena al cinema Tívoli tenen un preu únic de quatre euros i es poden adquirir, telemàticament, en la pàgina web del cinema Tívoli i també, en la taquilla, des de mitja hora abans de cada projecció.

El cap de setmana del 15 i el 27 d’octubre, les pel·lícules que arriben al Tívoli són El 47, basada en la història real de Manolo Vital i la seua lluita per portar una línia d’autobús al barri barceloní de Torre Baró i Mi amigo el pingüino, una emotiva història de tall familiar protagonitzat per Jean Reno…i un pingüí.